**INFORMATĪVAIS ZIŅOJUMS**

**Par gatavošanos Latvijas prezidentūrai ES Padomē 2015.gadā: rīcības plāna izpilde un turpmākie uzdevumi**

**IEVADS**

Gatavošanās Latvijas prezidentūrai Eiropas Savienības (turpmāk – ES) Padomē 2015.gada pirmajā pusē notiek saskaņā ar 2009. gada 15. decembrī Ministru kabinetā (turpmāk – MK) apstiprināto rīcības plānu un 2011.gada 15.februārī MK apstiprināto aktualizēto rīcības plānu 2011.gadam. Atbilstoši Ministru kabineta 2011.gada 15.februāra sēdes protokola **Nr. 10, 57.§ (**TA-379-IP)6.6.punktā un 2012.gada 13.marta sēdes protokola Nr.14 4**§ (TA-507) noteiktajam Latvijas prezidentūras ES Padomē sekretariāts ir sagatavojis informatīvo ziņojumu par rīcības plāna izpildi un turpmākajiem uzdevumiem, kā arī papildinājis rīcības plānu ar aktuālo informāciju.**

 **Informatīvais ziņojums atspoguļo 2011.gadā un 2012.gada piecos mēnešos paveikto atbilstoši rīcības plānā definētajiem rīcības virzieniem: (1)** institucionālais ietvars un lēmumu pieņemšanas process; (2) personāla plānošana, atlase un apmācība, (3) prezidentūras darba programma; (4) loģistika; (5) kultūra, komunikācija un publiskā diplomātija; (6) prezidentūras budžets. **Iepretī paveiktajam informatīvajā ziņojumā tiek identificēti arī būtiskākie 2012.gadā veicamie uzdevumi. Tie izvērstāk atspoguļoti informatīvajam ziņojumam pievienotajā rīcības plānā (pielikums Nr.1).**

1. **Institucionālais ietvars un lēmumu pieņemšanas process**
	1. Paveiktais

Pamatojoties uz Ministru prezidenta rezolūciju, 2011.gada 29.novembrī Ārlietu ministrija iesniedza izskatīšanai MK informatīvo ziņojumu „Par Latvijas prezidentūras Eiropas Savienības Padomē 2015. gadā sagatavošanas sekretariāta institucionālo risinājumu”. Izvērtējot Ārlietu ministrijas piedāvātos institucionālos risinājumus, MK pieņēma lēmumu **mainīt prezidentūras sagatavošanas institucionālo formu, izveidojot jaunu valsts pārvaldes iestādi tiešā ārlietu ministra pakļautībā – Latvijas prezidentūras Eiropas Savienības Padomē sekretariātu (turpmāk – sekretariāts). S**ekretariāts tika izveidots 2012.gada 1.februārī pēc tā nolikuma apstiprināšanas Ministru kabinetā 2012.gada 17.janvārī (Ministru kabineta 2012.gada 24.janvāra rīkojums Nr. 39), bet darbu faktiski sāka pēc tā direktores Ingas Skujiņas iecelšanas amatā 2012.gada 19.martā. Plānots, ka 2012.gadā, ieskaitot direktori, sekretariātā strādās 10 cilvēki, kas tiks pieņemti darbā gan pārcelšanas, gan atklāta publiska konkursa kārtībā. 2012.gadā sekretariāta darbības nodrošināšanai ir piešķirti 202 594 lati.

Praktisku laikietilpīgo uzdevumu risināšanai 2011.gadā ar Ministru prezidenta rīkojumu tika izveidotas vairākas **starpinstitūciju darba grupas**. Ārlietu ministrijas vadībā darbojās trīs darba grupas: valsts informācijas sistēmas un vienotā datortīkla izveidošanai, prezidentūras budžeta tāmes sagatavošanai un prezidentūras kultūras programmas sagatavošanai. Valsts kancelejas vadībā darbojās darba grupa prezidentūras personāla plānošanai, atlasei un apmācībai.

* 1. Plānotais

2012.gadā sekretariāts attīstīs darbību visos rīcības virzienos, pārņemot līdz šim uzsāktā darba koordināciju no Ārlietu ministrijas un izveidojot ciešu sadarbību ar Latvijas valsts un pašvaldību institūcijām (turpmāk – institūcijas) gan likumdevēja, gan izpildvaras līmenī. Tā kā prezidentūras sagatavošana un norise nav iespējama bez sadarbības ar visām iesaistītajām institūcijām un tā kā **savstarpējas** **sadarbības princips** ir noteikts sekretariāta nolikumā, sekretariāta un institūciju sadarbības modelis prezidentūras sagatavošanas posmā netiks institucionalizēts. Sadarbība būs pastāvīga un regulāra un, atkarībā no jautājuma būtības, prezidentūras jautājumu risināšanā tiks iesaistītas vai nu visas, vai atsevišķas institūcijas. Līdz ar to nav lietderīgi turpināt 2011.gadā izveidoto starpinstitūciju darba grupu darbību, it īpaši ņemot vērā, ka tajās ir iesaistīti tikai atsevišķu, ne visu institūciju pārstāvji, un atsevišķas darba grupas tām doto mandātu jau ir izpildījušas.

Lai mērķtiecīgi gatavotos prezidentūrai, katrai institūcijai – atbilstoši tās kārtībai un iedibinātajai praksei - ir jāizveido savs iekšējās koordinācijas mehānisms. Lai nodrošinātu efektīvu institūciju un sekretariāta mijiedarbību, katrai institūcijai nepieciešams nozīmēt vienu **kontaktpersonu** **sadarbībai ar sekretariātu**, kas attiecīgi saņemtu un izplatītu savai institūcijai sekretariāta sagatavoto informāciju, kā arī nodrošinātu atgriezenisko saiti.

Ņemot vērā, ka Latvijas prezidentūra ES Padomē tiek plānota kā Briselē bāzēta prezidentūra, saglabājot iespēju vadīt ES Padomes formātus no galvaspilsētas, 2012.gadā tiks izstrādātas un apstiprinātas nepieciešamās izmaiņas **Latvijas Republikas Pastāvīgās pārstāvniecības ES** (turpmāk – Pastāvīgā pārstāvniecība ES) struktūrā, paredzot tajā pakāpenisku darbinieku skaita pieaugumu no 58 darbiniekiem 2012.gadā līdz apmēram 188 darbiniekiem prezidentūras laikā 2015.gadā.

Lai nodrošinātu prezidentūras sagatavošanas procesa nacionāla līmeņa pārraudzību organizatorisko, resursu, loģistikas un administratīvajos jautājumos 2012.gadā tiks izveidota **Vadības padome** Latvijas prezidentūras ES Padomē sagatavošanai.

1. **Personāla plānošana, atlase un apmācība**
	1. Paveiktais

2011.gadā Valsts kancelejas vadībā tika sagatavots iepirkums „Personāla plānošana un atlase” valsts pārvaldes darbinieku **angļu valodas testēšanai** ar mērķi noteikt prezidentūrā iesaistāmo darbinieku angļu valodas zināšanu līmeni. Iepirkums tika izsludināts 2011.gada 21.oktobrī Eiropas Sociālā fonda projekta Nr. 1DP/1.5.1.1.1./10/IPIA/CFLA/004/002 „Atbalsts strukturālo reformu ieviešanai valsts pārvaldē” ietvaros un par tā uzvarētāju iepirkuma komisija atzina SIA „Alius Lingua”. 2012.gada 13.februārī tika noslēgts līgums par valsts pārvaldes darbinieku angļu valodas testēšanu. Testēšana tika veikta no 2012.gada 16.marta līdz 18.maijam un tajā piedalījās 556 valsts pārvaldes darbinieki. Testēšanas rezultāti tiks saņemti 2012.gada jūnijā un tiks izmantoti angļu valodas apmācību organizēšanai valsts pārvaldes darbiniekiem.

2011.gada 16.septembrī tika pagarināts piecu pušu memorands par daudzgadu **franču valodas** apmācības programmu Latvijas valsts pārvaldes darbiniekiem, kas būs spēkā līdz 2013.gada beigām. Memoranda ietvaros paredzēts apmācīt 300 valsts pārvaldes darbiniekus, īpašu uzsvaru liekot uz prezidentūrā iesaistāmo personālu.

2012.gada 24.aprīlī Ministru kabinets apstiprināja **Latvijas prezidentūras** [**ES Padomē personāla piesaistes un motivēšanas vadlīnijas**](http://www.mfa.gov.lv/lv%20prezidenturas%20es%20padome%20vadlinijas.doc), lai nodrošinātu vienotus nosacījumus un praksi valsts pārvaldes iestādēs prezidentūrai nepieciešamā personāla piesaistei un motivēšanai. Vadlīnijas izstrādāja starpinstitūciju darba grupa Valsts kancelejas vadībā, un sadarbībā ar ministrijām tika identificēts iespējamais prezidentūras darbā iesaistāmais valsts pārvaldē nodarbināto skaits (~1000 personas).

2011.gadā tika uzsāktas Pastāvīgās **pārstāvniecības** ES un ministriju konsultācijas, lai identificētu pārstāvniecības personāla vajadzības un attiecīgi tam pielāgotu pārstāvniecības telpas un organizatorisko struktūru. Ārlietu ministrija un sekretariāts ir sācis konsultācijas arī ar Latvijas pārstāvniecībām Apvienoto Nāciju Organizācijā (ANO) Ņujorkā, ANO Ženēvā, ANO un Eiropas Drošības un sadarbības organizācijā Vīnē, kā arī citās starptautiskajās organizācijās, lai apzinātu nepieciešamā papildus personāla vajadzības gan no Ārlietu ministrijas, gan citām ministrijām, izvērtētu telpu pieejamību un risinātu citus administratīvos jautājumus.

* 1. Plānotais

2012.gadā jāpabeidz visi nepieciešamie priekšdarbi, lai 2013.gadā varētu uzsākt prezidentūras sagatavošanā un nodrošināšanā iesaistāma **personāla apmācību**: jānosaka personāla apmācību vajadzības, jāsagatavo apmācību grafiks, jāizstrādā valsts iepirkuma dokumentācija, jānominē apmācāmais personāls. Plānots, ka apmācība būs pakāpeniska un regulāra līdz pat prezidentūrai: sākotnēji tiks apmācīts tas personāls, ko iespējams identificēt jau 2012.gadā, bet nākamajos posmos apmācība notiks vēlāk nominētajam personālam. Ņemot vērā 2014.gada notiekošās parlamenta vēlēšanas, 2014.gada nogalē plānots intensīvs apmācības kurss valsts augstākajām amatpersonām.

2012.gadā jāturpina apzināt personāls, kas būs iesaistīts **ES Padomes darba grupu un ar ES darba kārtību saistīto darba formātu sagatavošanā un vadīšanā**. Svarīgs priekšnoteikums spējai kvalitatīvi vadīt šos darba formātus ir regulāra dalība šajos formātos, jo tādējādi tiek iegūta gan izpratne par tajā apspriestajiem jautājumiem, gan plašs kontaktu tīkls. Līdz ar to viens no būtiskajiem turpmākā perioda uzdevumiem ir regulāra ministriju pārstāvju dalība dažādos ES darba formātos. Lai segtu sanāksmju ceļa un atsevišķos gadījumos arī viesnīcas izdevumus, jāizmanto Padomes Ģenerālsekretariāta piešķirtais finansējums.

1. **Prezidentūras darba programma**
	1. Paveiktais

2011.gadā Valsts kancelejas vadībā tika sagatavots iepirkums „Atbalsts prezidentūras darba programmas izstrādei” plašu sabiedrības **diskusiju organizēšanai** par prezidentūras prioritātēm. Iepirkums tika izsludināts 2011.gada 21.oktobrī Eiropas Sociālā fonda projekta Nr. 1DP/1.5.1.1.1./10/IPIA/CFLA/004/002 „Atbalsts strukturālo reformu ieviešanai valsts pārvaldē” ietvaros un par tā uzvarētāju iepirkuma komisija atzina Latvijas Politologu biedrību. Pasūtījuma izpildei Latvijas Politologu biedrība kā apakšuzņēmēju ir piesaistījusi finanšu konsultāciju uzņēmumu SIA „Ernst & Young Baltic”. Pasūtījuma rezultātā tiks izstrādāti sākotnējie priekšlikumi Latvijas prezidentūras ES Padomē darba programmas prioritātēm.

* 1. Plānotais

Lai uzsāktu konsultācijas ar Latvijas trio prezidentūras partneriem Itāliju un Luksemburgu, kā arī Eiropas Komisiju un Padomes Ģenerālsekretariātu par trio prezidentūras darba programmu, 2012.gada laikā ir nepieciešams iezīmēt Latvijas intereses un iespējamās prioritātes ES Padomē 2015.gada pirmajā pusē. Pirmais posms Latvijai interesējošo jautājumu noskaidrošanā būs **diskusijas ar plašas sabiedrības iesaisti** 2012.gada jūnijā, jūlijā un septembrī. Diskusijas organizēs Latvijas prezidentūras ES Padomē sekretariāts ciešā sadarbībā ar Latvijas Politologu biedrību iepriekš minētā projekta ietvaros. Diskusijās tiek aicināti piedalīties eksperti gan no valsts, gan nevalstiskā sektora, gan akadēmiskajām aprindām, gan uzņēmējdarbības un radošās inteliģences vidus, lai aptvertu iespējami plašu interešu loku.

Diskusiju rezultātā tiks apkopoti priekšlikumi un idejas no sabiedrības puses par Latvijas ES prezidentūras prioritātēm. 2012.gada nogalē sekretariāts ciešā sadarbībā ar ministrijām izvērtēspriekšlikumus, lai sagatavotu **informatīvo ziņojumu par Latvijas prezidentūras ES Padomē interesēm un potenciālajām prioritātēm**. Tā kā prezidentūras darba programmas izstrāde būs nepārtraukts process līdz pat tās iesniegšanai apstiprināšanai ES Vispārējo lietu padomē 2014.gada maijā, diskusijas par dažādiem ar prezidentūras darba programmas sagatavošanu saistītiem aspektiem plānots organizēt regulāri.

Paralēli diskusijām 2012.gadā turpināsies 2015.gadā ES darba kārtībā paredzamo tematisko jautājumu apzināšana, jo lielākā daļa prezidentūras darba programmas būs saistīta ar regulārajiem ES politiku dokumentiem, iniciatīvām un to pārskatiem.

Latvijas prezidentūras darba programmu papildinās arī to neformālo sanāksmju saturs, kas tiks organizētas Latvijā. Līdz ar to, ņemot vērā diskusiju rezultātus un iezīmētās Latvijas prezidentūras prioritātes, 2012.gadā turpināsies Latvijā potenciāli notiekošo pasākumu izvērtēšana un **kalendāra** sastādīšana.

1. **Loģistika**
	1. Paveiktais

2011.gadā starpministriju darba grupa sagatavoja projekta ideju **valsts informācijas sistēmas un vienotā datortīkla dokumentu līdz drošības līmenim „dienesta vajadzībām” (ieskaitot) apritei.** Projekta īstenošanai būs pieejams finansējums no Eiropas Reģionālās attīstības fonda 3.2.2.1.1.apakšaktivitātes „Informācijas sistēmu un elektronisko pakalpojumu attīstība” līdzekļiem. Projekta precīzas izmaksas paredzēts noskaidrot 2012.gadā, veicot detalizētu tehnisko risinājumu izpēti un izstrādājot projekta koncepciju.

Lai izstrādātu projekta koncepciju un sagatavotu tehnisko specifikāciju sistēmas izstrādei, 2011.gadā Valsts reģionālās attīstības aģentūra sagatavoja iepirkumu konsultanta piesaistei „Elektronisko dokumentu aprites līdz drošības līmenim „dienesta vajadzībām” (ieskaitot) procesa situācijas analīze publiskajā pārvaldē un priekšlikumu izstrāde procesa uzlabošanai”. Iepirkums tika izsludināts 2011.gada 16.decembrī un tā rezultātā par projekta konsultantu ir izvēlēts SIA „AA projekts”.

* 1. Plānotais

2012.gada svarīgākais uzdevums ir nepieciešamās dokumentācijas sagatavošana un publiskā iepirkuma konkursa izsludināšana, lai varētu uzsākt **valsts informācijas sistēmas un vienotā datortīkla** dokumentiem līdz drošības līmenim „dienesta vajadzībām” (ieskaitot) izstrādi. Ņemot vērā to, ka trio prezidentūra sākas jau 2014.gada 1.jūlijā, dokumentu aprites sistēmai būtu jābūt izstrādātai jau 2014.gada sākumā, vēlākais - līdz 2014.gada 1.martam, lai iestādes paspētu atbilstoši sagatavoties informācijas sistēmas lietošanai. Jau šobrīd ir notikusi nopietna nobīde no rīcības plānā iepriekš apstiprinātā grafika, kas rada bažas, ka dokumentu „dienesta vajadzībām” aprites sistēmu nepieciešamajā termiņā nebūs iespējas izstrādāt. Ņemot vērā, ka minētās sistēmas izstrādei ir nepieciešams vismaz gads, projekta koncepcija un tehniskā specifikācija ir jāapstiprina vēlākais līdz 2012.gada novembrim. Pretējā gadījumā projekta īstenošanas iespējas paredzētajā laikā ir apšaubāmas.

Lai iepriekš minētās sistēmas izveides gaitā risinātu ar informācijas drošību saistītus jautājumus, sekretariāts plāno izveidot augsta līmeņa darba grupu **informācijas drošības** jautājumu risināšanai, iesaistot tajā atbildīgo ministriju un drošības dienestu pārstāvjus. Darba grupa tiks izveidota ar Ministru prezidenta rīkojumu.

2012.gadā turpināsies detalizētāks darbs pie prezidentūras nodrošināšanai nepieciešamo **loģistikas** pasākumu (transports, drošības pasākumi, delegāciju izmitināšana, ēdināšana, telpu aprīkojums, u.c.) apzināšanas un plānošanas.

Viens no primāri risināmajiem jautājumiem būs sanāksmju norises vietu un delegāciju **drošība**, līdz ar to nepieciešams precīzāk apzināt gan sanāksmju skaitu, gan līmeni, gan pastāvošās drošības prasības. Ņemot vērā jautājuma specifiku, sekretariāts plāno izveidot augsta līmeņa darba grupu, kurā būs iesaistīti gan kompetento Latvijas drošības iestāžu pārstāvji, gan ar sanāksmju loģistiku saistītās institūcijas. Darba grupa tiks izveidota ar Ministru prezidenta rīkojumu.

1. **Kultūra, komunikācija un publiskā diplomātija**
	1. Paveiktais

2011.gadā starpinstitūciju darba grupa sāka apkopot potenciālos kultūras un publiskās diplomātijas pasākumus prezidentūras laikā, kā arī tika uzsāktas sarunas par potenciālajām kultūras pasākumu norises telpām Briselē.

* 1. Plānotais

2012.gadā turpināsies **kultūras un publiskās diplomātijas pasākumu plāna sagatavošana**, sadarbībā ar ministrijām apzinot arī dažādu ES Padomes formātu tradīcijas un izvērtējot iespējas organizēt pasākumus reģionos, kā arī jau detalizētāk izstrādājot prezidentūras kultūras programmas saikni ar 2014.gada kultūras pasākumiem, kad Rīga būs Eiropas kultūras galvaspilsēta.

2012.gadā sekretariāts intensificēs **sadarbību ar nevalstisko sektoru** gan informējot par prezidentūras lomu un sagatavošanas procesa aktualitātēm, gan iesaistot nevalstiskā sektora pārstāvjus dažādās prezidentūras sagatavošanas aktivitātēs.

1. **Prezidentūras budžets**
	1. Paveiktais

2011.gadā tika sagatavots indikatīvais Latvijas prezidentūras ES Padomē nodrošināšanai nepieciešamā budžeta aprēķins, kas tika iesniegts Valsts kancelejā 19.jūlijā. Taču sakarā ar ārkārtas vēlēšanām 2011.gada rudenī, jautājuma izskatīšana MK tika atlikta.

2012.gada 24.aprīlī MK apstiprināja **Latvijas prezidentūras ES Padomē budžeta veidošanas principus un vadlīnijas**. Tās izstrādātas, lai nodrošinātu vienotu pieeju visās valsts un pašvaldību institūcijās prezidentūrai nepieciešamā finansējuma aprēķināšanā, kā arī budžeta plānošanas un pārvaldības caurskatāmību.

* 1. Plānotais

Ministrijas, Valsts kanceleja un sekretariāts precizēs prezidentūrai papildus nepieciešamā finansējuma aprēķinus atbilstoši MK apstiprinātajām vadlīnijām. Līdz 2012.gada 1.jūlijam **prezidentūrai papildus nepieciešamā budžeta tāme** tiks iesniegta izskatīšanai MK. Turpmākie prezidentūras budžeta precizējumi tiks veikti valsts gadskārtējā budžeta plānošanas procesa ietvaros.

Ārlietu ministra vietā –

aizsardzības ministrs Artis Pabriks

Vīzas:

valsts sekretārs Andris Teikmanis

Latvijas prezidentūras ES Padomē sekretariāta direktore Inga Skujiņa

31.05.2012.

1943

Vineta Kleinberga

Latvijas prezidentūras ES Padomē sekretariāts

Tālr. 67016271, fakss 67828121

e-pasts: vineta.kleinberga@mfa.gov.lv